ड्रिप का इंजेक्शन हाथ में लगा देने से युवती की तबीयत बिगड़ी, हंगामा
शहरके सरकारी अस्पताल में बुधवार रात भर्ती युवती को ड्रिप में इंजेक्शन लगाने के बजाय हाथ में लगा दिया गया। इससे युवती की तबीयत बिगड़ गई और उसके मुंह से झाग आने लगे। गंभीर हालत में उसे झालावाड़ रेफर करना पड़ा। उधर, इससे गुस्साए परिजनों ने मौके पर मौजूद कंपाउंडर एक कर्मचारी की पिटाई कर दी।
प्रत्यक्षदर्शियों के अनुसार खैराबाद निवासी युवती को बुधवार को अस्पताल में भर्ती करवाया गया था। रात को ड्यूटी पर मौजूद कंपाउंडर ने अपने सहायक को युवती की ड्रिप में इंजेक्शन लगाने के लिए कहा। सहायक कर्मचारी ने वह इंजेक्शन सीधा युवती के हाथ पर लगा दिया।
इससे कुछ देर में ही युवती की तबीयत और बिगड़ गई। मुंह से झाग आने लगे। ऐसे में युवती को तुरंत झालावाड़ रेफर कर दिया गया। इसकी सूचना मिलने पर रात को ही खैराबाद से कई युवक अस्पताल पहुंच गए। उन्होंने इलाज में लापरवाही बरतने और अनट्रेंड कर्मचारी से इंजेक्शन लगवाने का आरोप लगाते हुए मौके पर मौजूद कंपाउंडर और एक अन्य कर्मचारी के साथ मारपीट कर दी। लोगों ने बीच-बचाव कर उन्हें छुड़ाया और मामला शांत करवाया। हालांकि इस मामले में किसी ने भी पुलिस को शिकायत नहीं की है।
अस्पताल प्रभारी डॉ. राजीवलोचन सक्सेना ने इस प्रकार की घटना से इनकार किया है। उन्होंने कहा कि अस्पताल में भर्ती युवती के परिजनों और एक महिला कर्मचारी के बीच कहासुनी होने से विवाद हो गया था, जो समझाइश से शांत हो गया।
hin_Deva hin_Deva hin_Deva hin_Deva hin_Deva